钦定古今图书集成/明伦汇编/人事典/第060卷 > 《水调歌头》〈建炎庚戌题吴江〉宋·无名氏
## 钦定古今图书集成/明伦汇编/人事典/第060卷 > 《水调歌头》〈建炎庚戌题吴江〉宋·无名氏

平生太湖上，短棹几经过。如今重到，何事愁与水云
多。拟把匣中长剑，换取扁舟一叶，归去老渔蓑。银艾
非吾事，丘壑已蹉跎。鲙新鲈，斟美酒，起悲歌。太平
生长，岂谓今日识干戈。欲泻三江雪浪，净洗边尘千
里，不为挽天河。回首望霄汉，双泪堕清波。